28.4.2023
MT
Il-Ġurnal Uffiċjali tal-Unjoni Ewropea
C 149/43 Il-Ħamis 20 ta’ Ottubru 2022
Sforzi fis-setturi kollha
53.
Ifakkar li l-Liġi Ewropea dwar il-Klima tinkludi impenn biex jiġu ffaċilitati djalogi u s-sħubijiet dwar il-klima speċifiċi għas-settur billi tlaqqa' flimkien lill-partijiet ikkonċernati ewlenin b'mod inklużiv u rappreżentattiv sabiex tħeġġeġ lis-setturi nfushom ifasslu pjanijiet direzzjonali volontarji indikattivi u jippjanaw it-tranżizzjoni tagħhom lejn il-kisba tal-objettiv tan-newtralità klimatika tal-Unjoni sal-2050; jenfasizza li dawn il-pjanijiet direzzjonali jistgħu jagħtu kontribut siewi biex is-setturi jiġu assistiti fl-ippjanar tal-investimenti meħtieġa fit-tranżizzjoni lejn ekonomija newtrali għall-klima u jistgħu jservu wkoll biex jissaħħaħ l-impenn settorjali fit-tfittxija għal soluzzjonijiet newtrali għall-klima;
54.
Jistieden lill-Partijiet kollha biex b'mod urġenti jieħdu azzjoni kontra l-emissjonijiet tal-metan; jilqa' l-Wegħda Globali dwar il-Metan li l-UE, l-Istati Uniti u għadd ta' pajjiżi oħra ffirmaw fil-COP26, li għandha l-għan li tnaqqas l-emissjonijiet kollha tal-metan ikkawżati minn azzjoni umana bi 30 % sal-2030 meta mqabbel mal-livelli tal-2020, li huwa l-ewwel pass lejn it-tnaqqis ta' 45 % irrakkomandat mill-UNEP (22); iħeġġeġ lill-firmatarji kollha biex jiżguraw li jnaqqsu l-emissjonijiet tal-metan fit-territorji tagħhom b'mill-inqas 30 % sal-2030 u jadottaw miżuri nazzjonali biex jintlaħaq dan l-għan; jinnota li madwar 60 % tal-metan globali huwa rilaxxat minn sorsi bħall-agrikoltura, mis-siti tal-landfills, mill-faċilitajiet tal-ilma mormi, u mill-produzzjoni u t-trasport bil-pipeline tal-fjuwils fossili; ifakkar li l-metan huwa gass serra qawwi li huwa 28 darba aktar qawwi mis-CO2 f'termini tal-impatt tiegħu fuq il-klima fuq perjodu ta' 100 sena, u 80 darba aktar qawwi fuq perjodu ta' 20 sena; jenfasizza f'dan ir-rigward li azzjoni aktar b'saħħitha biex jitnaqqsu l-emissjonijiet tal-metan hija waħda mill-aktar miżuri kosteffettivi għat-tnaqqis tal-emissjonijiet tal-gassijiet serra fuq medda qasira ta' żmien; jinnota li bosta teknoloġiji u prattiki diġà huma disponibbli għall-mitigazzjoni tal-emissjonijiet tal-metan b'mod kosteffettiv, bi spiża baxxa jew bi spiża negattiva; jinnota li l-emissjonijiet tal-metan fl-agrikoltura huma primarjament immexxija minn żieda fl-għadd ta' bhejjem u li l-emissjonijiet tal-bhejjem mid-demel u mill-fermentazzjoni enterika jammontaw għal madwar 32 % tal-emissjonijiet antropoġeniċi tal-metan; jieħu nota, f'dan il-kuntest, tal-proposta biex jitnaqqsu l-emissjonijiet tal-metan fis-settur tal-enerġija ppreżentata mill-Kummissjoni f'Diċembru 2021; jappella għall-adozzjoni ta' miżuri leġiżlattivi vinkolanti addizzjonali biex jiġu indirizzati l-emissjonijiet f'setturi emittenti oħra, għal miri tal-Unjoni vinkolanti għat-tnaqqis tal-emissjonijiet tal-metan kif ukoll għall-inklużjoni tal-metan fost is-sustanzi niġġiesa rregolati fid-Direttiva dwar l-Impenji Nazzjonali għat-Tnaqqis tal-Emissjonijiet; itenni l-appell tiegħu biex jiġu indirizzati d-densitajiet tal-bhejjem fl-UE biex jiġi żgurat tnaqqis ambizzjuż tal-emissjonijiet ta' gassijiet serra f'dan is-settur; itenni l-pożizzjoni tiegħu li hija meħtieġa bidla fil-mudelli ta' konsum lejn ikel, dieti u stili ta' ħajja aktar tajbin għas-saħħa, inkluż konsum akbar ta' pjanti u ikel ibbażat fuq il-pjanti prodotti b'mod sostenibbli u fuq livell reġjonali, u li jeħtieġ li jiġi indirizzat il-konsum eċċessiv ta' laħam u prodotti ultraproċessati;
55.
Iqis li l-mudelli ta' produzzjoni agrikola sostenibbli jirrikjedu l-istabbiliment ta' standards globali bl-użu ta' approċċ transsettorjali u multidixxiplinari “Saħħa Waħda” (23) biex tiġi żgurata t-tranżizzjoni lejn sistemi tal-ikel sostenibbli kif ukoll biex jiġu ssodisfati l-impenji tal-Ftehim ta' Pariġi u tal-Patt Klimatiku ta' Glasgow;
56.
Jirrikonoxxi li t-tibdil fil-klima se jikkontribwixxi għal żieda fir-reżistenza għall-antibijotiċi u għalhekk jappella għal ftehim globali mill-Partijiet biex jitnaqqas l-użu tal-antimikrobiċi u jiġi miġġieled ir-riskju ta' reżistenza;
57.
Jissottolinja li s-settur tat-trasport huwa l-uniku settur li fih l-emissjonijiet żdiedu fil-livell tal-UE mill-1990 'l hawn u li dan mhux kompatibbli mal-għanijiet klimatiċi tal-UE, li jirrikjedu tnaqqis akbar u aktar mgħaġġel fl-emissjonijiet mis-setturi kollha tas-soċjetà, inklużi l-avjazzjoni u setturi marittimi; iqis li sabiex tiġi żgurata l-konsistenza tal-NDCs mal-impenji għall-ekonomija kollha meħtieġa mill-Ftehim ta' Pariġi, il-Partijiet għandhom jiġu mħeġġa bil-qawwa jinkludu l-emissjonijiet mit-tbaħħir u l-avjazzjoni internazzjonali fl-NDCs tagħhom u jaqblu dwar il-miżuri u jimplimentawhom fil-livell internazzjonali, reġjonali u fil-livell nazzjonali biex jitnaqqsu l-emissjonijiet minn dawn is-setturi, inklużi l-impatti mhux tas-CO2 mill-avjazzjoni; ifakkar, barra minn hekk, li skont l-AEI, il-karozzi l-ġodda kollha tal-passiġġieri li jitqiegħdu fis-suq fuq livell globali jeħtieġ li jkollhom emissjonijiet żero sal-2035 sabiex tinkiseb in-newtralità klimatika sal-2050;
58.
Jenfasizza l-inklużjoni tal-emissjonijiet marittimi u tal-avjazzjoni fis-sistema tal-UE għall-iskambju ta' kwoti tal-emissjonijiet (ETS), li tista' sservi wkoll bħala mudell għal pajjiżi oħra u li se tappoġġja ambizzjoni akbar fil-livell internazzjonali, inkluż fl-Organizzazzjoni Marittima Internazzjonali (OMI) u fl-Organizzazzjoni tal-Avjazzjoni Ċivili
(22) (23)
Valutazzjoni Globali tal-Metan tal-UNEP 2021.
https://www.who.int/health-topics/one-health#tab=tab_1